b'\n_START_ARTICLE_\nPrometeism\n_START_PARAGRAPH_\nPrometeismul (\xc3\xaen limba polonez\xc4\x83: Prometeizm) a fost un proiect ini\xc8\x9biat de liderul polonez J\xc3\xb3zef Pi\xc5\x82sudski. Scopul Prometeismului era s\xc4\x83 reduc\xc4\x83 puterea Imperiului Rus \xc8\x99i a succesorului acestuia, Uniunea Sovietic\xc4\x83, prin sprijinirea na\xc8\x9bionalismului \xc8\x99i mi\xc8\x99c\xc4\x83rilor de independen\xc8\x9b\xc4\x83 ale celor mai importante popoare neruse, care tr\xc4\x83iau \xc3\xaentre grani\xc8\x9bele fostului imperiu \xc8\x9barist._NEWLINE_\xc3\x8en perioada interbelic\xc4\x83, Prometeismul \xc8\x99i cel\xc4\x83lalt concept al lui Pi\xc5\x82sudski, "Federa\xc8\x9bia Mi\xc4\x99dzymorze" constituiau dou\xc4\x83 strategii complementare, fundamentale pentru liderul polonez \xc8\x99i c\xc3\xa2\xc8\x9biva dintre sprijinitorii s\xc4\x83i. De\xc8\x99i nici unul dintre cele dou\xc4\x83 concepte nu a produs rezultatele scontate \xc3\xaen perioada aceea, ele au prefigurat evenimentele ultimelor decenii: apari\xc8\x9bia Uniunii Europene \xc8\x99i dezmembrarea Uniunii Sovietice.\n_START_SECTION_\nSursele Prometeismului\n_START_PARAGRAPH_\nElaborarea strategiei Prometeiste de c\xc4\x83tre Pi\xc5\x82sudski\' a fost u\xc8\x99urat\xc4\x83 de cuno\xc8\x99tin\xc8\x9bele foarte bune despre Imperiul Rus c\xc4\x83p\xc4\x83tate \xc3\xaen timpul exilului \xc3\xaen Siberia r\xc4\x83s\xc4\x83ritean\xc4\x83. Termenul "Prometeism" a fost sugerat de legenda antic\xc4\x83 greac\xc4\x83 a titanului Prometeu, cel care d\xc4\x83ruise omenirii focul, sfid\xc3\xa2ndu-l pe Zeus, fapt\xc4\x83 simboliz\xc3\xa2nd iluminarea \xc8\x99i rezisten\xc8\x9ba la autoritatea despotic\xc4\x83. Drept pedeaps\xc4\x83, Zeus a ordonat ca Prometeu s\xc4\x83 fie \xc3\xaenl\xc4\x83n\xc8\x9buit de o st\xc3\xa2nc\xc4\x83 pe Muntele Caucaz, unde era torturat zilnic de un vultur care-i m\xc3\xa2nca ficatul, ficat care se ref\xc4\x83cea peste noapte, numai pentru a fi devorat a doua zi din nou. Dup\xc4\x83 un timp, Prometeu a fost eliberat de Hercule._NEWLINE_Ofi\xc8\x9berul polonez de contrainforma\xc8\x9bii militare Edmund Charaszkiewicz, care \xc3\xaentre cele dou\xc4\x83 r\xc4\x83zboaie mondiale a fost responsabil pentru coordonarea programului Prometeu, a publicat pe 12 februarie 1940 o istorie a acestui program. Charaszkiewicz \xc8\x99i-a scris lucrarea \xc3\xaen Paris, dup\xc4\x83 ce a reu\xc8\x99it s\xc4\x83 fug\xc4\x83 din Polonia \xc3\xaenfr\xc3\xa2nt\xc4\x83 de invaziile conjugate germano \xe2\x80\x93 sovietic\xc4\x83._NEWLINE_Creatorul \xc8\x99i sufletul conceptului Prometeian [scria Charaszkiewicz] a fost mare\xc8\x99alul Pi\xc5\x82sudski, care, \xc3\xaenc\xc4\x83 din 1904, \xc3\xaentr-un memorandum c\xc4\x83tre guvernul japonez, sublinia nevoia de angajare \xc3\xaen lupta \xc3\xaempotriva Rusiei a numeroaselor na\xc8\x9bionalit\xc4\x83\xc8\x9bi neruse, care tr\xc4\x83iau \xc3\xaen bazinele m\xc4\x83rilor Baltic\xc4\x83, Neagr\xc4\x83 \xc8\x99i Caspic\xc4\x83 \xc8\x99i accentua c\xc4\x83 na\xc8\x9biunea polonez\xc4\x83, datorit\xc4\x83 istoriei sale \xc8\x99i pozi\xc8\x9biei f\xc4\x83r\xc4\x83 compromis [fa\xc8\x9b\xc4\x83 de cele trei imperii care \xc3\xaemp\xc4\x83r\xc8\x9biser\xc4\x83 Polonia la sf\xc3\xa2r\xc8\x99itul secolului al XIX-lea], trebuia ca \xc3\xaen acea lupt\xc4\x83 s\xc4\x83 ocupe f\xc4\x83r\xc4\x83 nici un dubiu un loc de frunte \xc8\x99i s\xc4\x83 ajute efortul de emancipare a altor na\xc8\x9biuni oprimate din Rusia._NEWLINE_Mi\xc8\x99carea Prometeist\xc4\x83 a luat fiin\xc8\x9b\xc4\x83, dup\xc4\x83 spusele lui Charaszkiewicz, din mi\xc8\x99carea rezisten\xc8\x9bei na\xc8\x9bionale de la sf\xc3\xa2r\xc8\x99itul secolului al XIX-lea printre numeroasele popoare ale Imperiului Rus. Aceast\xc4\x83 rena\xc8\x99tere na\xc8\x9bional\xc4\x83 \xc3\xae\xc8\x99i tr\xc4\x83gea seva din procesul social care avea s\xc4\x83 provoace revolu\xc8\x9bia \xc3\xaen Rusia. Aproape toate partidele socialiste create de grupurile etnice neruse \xc3\xae\xc8\x99i proclamau \xc8\x99i scopuri na\xc8\x9bionale \xc8\x99i plasau independen\xc8\x9ba pe primul loc pe agenda lor politic\xc4\x83. Situa\xc8\x9bia sociali\xc8\x99tior era aceea\xc8\x99i \xc3\xaen Polonia, Ucraina, Finlanda, Letonia, Lituania, Georgia \xc8\x99i Azerbaidjan. Aceste partide socialiste aveau s\xc4\x83-\xc8\x99i asume conducerea \xc3\xaen lupta pentru independen\xc8\x9b\xc4\x83 din \xc8\x9b\xc4\x83rile respective. \xc3\x8en vreme ce toate aceste popoare aveau \xc8\x99i organiza\xc8\x9bii politice cu caracter pur na\xc8\x9bional, partidele socialiste, datorit\xc4\x83 faptului c\xc4\x83 asociau lupta pentru independen\xc8\x9b\xc4\x83 cu lupta pentru reforme sociale \xc3\xaen Rusia, s-au dovedit cele mai dinamice. P\xc3\xa2n\xc4\x83 la urm\xc4\x83, popoarele bazinului M\xc4\x83rii Baltice \xe2\x80\x93 Polonia, Finlanda, Estonia, Letonia \xc8\x99i Lituania \xe2\x80\x93 \xc8\x99i-au cucerit independen\xc8\x9ba \xc8\x99i, p\xc3\xa2n\xc4\x83 la \xc3\xaenceputul celui de-al doilea r\xc4\x83zboi mondial, au \xc8\x99i reu\xc8\x99it s\xc4\x83 \xc8\x99i-o apere. Popoarele bazinului M\xc4\x83rii Negre \xc8\x99i M\xc4\x83rii Caspice \xe2\x80\x93 Ucraina, Crimeea, Georgia, Azerbaidjan, Armenia, Caucazul de nord \xc8\x99i cazacii de pe Don \xc8\x99i din Kuban \xe2\x80\x93 s-au emancipat politic \xc3\xaen 1919 \xe2\x80\x93 1921, dar \xc8\x99i-au pierdut p\xc3\xa2n\xc4\x83 \xc3\xaen cele din urm\xc4\x83 independen\xc8\x9ba \xc3\xaen fa\xc8\x9ba atacurilor Rusiei Sovietic\xc4\x83._NEWLINE_\xc3\x8en 1917 \xe2\x80\x93 1921, conform spuselor lui Charaszkiewicz, \xc3\xaen vreme ce popoarele enumerate mai \xc3\xaenainte se eliberau de sub tutela Rusiei, Polonia a fost singura \xc8\x9bar\xc4\x83 care a cooperat activ cu toate \xc8\x9b\xc4\x83rile care recuceriser\xc4\x83 independen\xc8\x9ba de sub domina\xc8\x9bia \xc8\x9barist\xc4\x83. \xc3\x8en eforturile ei, Polonia s-a lovit de opozi\xc8\x9bia alia\xc8\x9bilor occidentali. Ace\xc8\x99tia din urm\xc4\x83 sprijineau albii anticomuni\xc8\x99ti \xc3\xaen \xc3\xaencercarea de reconstruire a Imperiului Rus. \xc3\x8en acela\xc8\x99i timp, conform lui Charaszkiewicz, Germania, prin intermediul for\xc8\x9belor de ocupa\xc8\x9bie, \xc8\x99i-au \xc3\xaent\xc4\x83rit influen\xc8\x9ba \xc3\xaen Lituania \xc8\x99i Letonia, l-au convins pe conduc\xc4\x83torul ucrainean Pavlo Skoropadski de nevoia unei federa\xc8\x9bii a Ucrainei cu o Rusie necomunist\xc4\x83, \xc8\x99i a \xc3\xaencercat s\xc4\x83-\xc8\x99i apere interesele din Caucaz afectate de ac\xc8\x9biunile aliatului turc. Adev\xc4\x83ratele interese germane au devenit evidente dup\xc4\x83 semnarea tratatului de la Brest-Litovsk cu bol\xc8\x99evicii, \xc3\xaen 1918._NEWLINE_\xc3\x8en sprijinul celor afirmate de Charaszkiewicz despre atitudinea Germaniei fa\xc8\x9b\xc4\x83 de Ucraina \xc8\x99i Rusia poate fi amintit faptul c\xc4\x83, at\xc3\xa2ta vreme c\xc3\xa2t Skoropadski s-a aflat la putere \xc3\xaen Ucraina, Germania s-a aflat \xc3\xaen conflict cu ru\xc8\x99ii \xc8\x9bari\xc8\x99ti sau bol\xc8\x99evici. Germania avea o alian\xc8\x9b\xc4\x83 cu cazacii din Kuban \xc8\x99i de pe Don. Ace\xc8\x99tia din urm\xc4\x83 \xc8\x99i-au proclamat independen\xc8\x9ba fa\xc8\x9b\xc4\x83 de Rusia \xc8\x99i Skoropadski a \xc3\xaendreptat ajutoarele germane de armament c\xc4\x83tre cazaci. Alia\xc8\x9bii occidentali, \xc3\xaen principal Fran\xc8\x9ba \xc8\x99i Anglia, nu voiau s\xc4\x83 accepta ca Rusia s\xc4\x83 piard\xc4\x83 teritorii \xc8\x99i, dup\xc4\x83 colapsul german din 1918, l-au for\xc8\x9bat pe Skoropadski s\xc4\x83 accepte o federa\xc8\x9bie ruso-ucrainean\xc4\x83, ceea ce a provocat pierderea puterii de c\xc4\x83tre liderul ucrainean \xc8\x99i victoria bol\xc8\x99evicilor \xc3\xaen Ucraina. Un proces asem\xc4\x83n\xc4\x83tor s-a petrecut \xc8\x99i \xc3\xaen Georgia \xc8\x99i Azerbaidjan._NEWLINE_Imediat dup\xc4\x83 ce popoarele din bazinele M\xc4\x83rilor Neagr\xc4\x83 \xc8\x99i Caspic\xc4\x83 \xc8\x99i-au pierdut independen\xc8\x9b\xc4\x83 \xc8\x99i dup\xc4\x83 anexarea acestor teritorii \xc3\xaen 1921 de Rusia Sovietc\xc4\x83, Polonia a r\xc4\x83mas singura \xc8\x9bar\xc4\x83 din Europa care mai d\xc4\x83dea sprijin material \xc8\x99i moral emigran\xc8\x9bilor prometei\xc8\x99ti proindependenti\xc8\x99ti. Numai dup\xc4\x83 venirea lui Hitler la putere pe 30 ianuarie 1933, afirm\xc4\x83 Charaszkiewicz, Germania va \xc3\xaencepe s\xc4\x83 fie interesat\xc4\x83 de aspira\xc8\x9biile prometei\xc8\x99tilor. \xc3\x8entr-o oarecare m\xc4\x83sur\xc4\x83, \xc8\x99i Italia \xc8\x99i Japonia au ar\xc4\x83tat oarecare interes. Totu\xc8\x99i, datorit\xc4\x83 rivalit\xc4\x83\xc8\x9bii germano-poloneze \xc8\x99i propagandei naziste, abordarea german\xc4\x83 a problemei s-a \xc3\xaendep\xc4\x83rtat de tendin\xc8\x9bele ideologice ini\xc8\x9biale ale Prometeismulului. Abordarea german\xc4\x83 era, conform afirma\xc8\x9biilor lui Charaszkiewicz: "o platform\xc4\x83 elastic\xc4\x83, oportunist\xc4\x83 pentru diversiune, put\xc3\xa2nd s\xc4\x83 fie exploatat\xc4\x83 de scopurile politice curente \xc3\xaen orice direc\xc8\x9bie". \xc3\x8en continuare, autorul sublinia c\xc4\x83, \xc3\xaen acest c\xc3\xa2mp de ac\xc8\x9biune, nu au existat niciodat\xc4\x83 leg\xc4\x83turi ideologice sau organizatorice comune \xc3\xaentre Germania \xc8\x99i Polonia. Reprezentan\xc8\x9bii legitimi ai emigra\xc8\x9biei prometeiste s-au aliat cu Polonia, demonstr\xc3\xa2nd o loialitate politic\xc4\x83 remarcabil\xc4\x83.\n_START_SECTION_\nPrincipiile\n_START_PARAGRAPH_\n\xc3\x8en anii 1918-1939, \xc3\xaen conformitate cu afirma\xc8\x9biile lui Charaszkiewicz, conducerea prometeist\xc4\x83 polonez\xc4\x83 a urm\xc4\x83rit cu consecven\xc8\x9b\xc4\x83 mai multe principii. Principalul scop al Prometeismului era eliberarea de sub jugul imperialist rus a oric\xc4\x83rui teritoriu sau popor din bazinele baltic, caspic sau pontic \xc8\x99i crearea a c\xc3\xa2teva state independente, cu o politic\xc4\x83 de ap\xc4\x83rare comun\xc4\x83 \xc3\xaempotriva tendin\xc8\x9belor agresive ruse\xc8\x99ti. Fiecare \xc8\x9bar\xc4\x83 prometeian\xc4\x83 trebuia s\xc4\x83 respecte suveranitatea politic\xc4\x83 a celorlal\xc8\x9bi. Orice disput\xc4\x83 \xc3\xaentre p\xc4\x83r\xc8\x9bile prometeiene era suspendat\xc4\x83 p\xc3\xa2n\xc4\x83 la c\xc3\xa2\xc8\x99tigarea independen\xc8\x9bei de c\xc4\x83tre to\xc8\x9bi particpan\xc8\x9bii la mi\xc8\x99care. Prin \xc3\xaen\xc8\x9belegere mutual\xc4\x83, prometeienii polonezi \xc8\x99i ucraineni, (cu c\xc3\xa2teva excep\xc8\x9bii din partea lui Simon Petliura), au considerat zona din sud-estul Poloniei, populat\xc4\x83 \xc3\xaen majoritate de ucraineni, ca sfer\xc4\x83 de interes a polonezilor, fiind exclus\xc4\x83 astfel de la \xc3\xaencorporare \xc3\xaen organiza\xc8\x9biile prometeriste ucrainiene._NEWLINE_Conducerea prometeist\xc4\x83 polonez\xc4\x83 considera celelalte na\xc8\x9bionalit\xc4\x83ti prometeiste ca parteneri egali \xc3\xaen lupta \xc3\xaempotriva imperialismului rus. Spre deosebire de ce se crede uneori, Marele Cartier General Polonez nu a tratat diversele comunit\xc4\x83\xc8\x9bi prometeiste de emigran\xc8\x9bi ca pe ni\xc8\x99te instrumente politice pentru scopuri diversioniste, mai afirm\xc4\x83 Charaszkiewicz._NEWLINE_Prometeismul nu se bucura de sprijinul politic sau organiza\xc8\x9bional \xc3\xaen nici unul dintre partidele politice poloneze de st\xc3\xa2nga, dreapta sau centru. Chiar \xc3\xaen tab\xc4\x83ra lui Pi\xc5\x82sudski se g\xc4\x83seau numero\xc8\x99i oponen\xc8\x9bi ai Prometeismului. \xc3\x8en mod paradoxal, printre tinerii din Partidul Na\xc8\x9bional Democratic \xc8\x99i alte organiza\xc8\x9bii de opozi\xc8\x9bie la linia pi\xc5\x82sudskist\xc4\x83, ideea prometeist\xc4\x83 era larg ap\xc4\x83rat\xc4\x83 \xc8\x99i sus\xc8\x9binut\xc4\x83._NEWLINE_Istoria colabor\xc4\x83rii Poloniei interbelice cu "popoarel prometeiene" poate fi \xc3\xaemp\xc4\x83r\xc8\x9bit\xc4\x83 \xc3\xaen cinci perioade.\n_START_SECTION_\nPrima perioad\xc4\x83 (1918-1921)\n_START_PARAGRAPH_\n\xc3\x8en prima perioad\xc4\x83, (1918-1921), Polonia \xc8\x99i-a stabilit noile ei grani\xc8\x9be r\xc4\x83s\xc4\x83ritene dup\xc4\x83 r\xc4\x83zboaie cu Uniunea Sovietic\xc4\x83 \xc8\x99i Ucraina, cele apusene cu Germania prin r\xc4\x83scoalele din Pozna\xc5\x84 \xc8\x99i Silezia, prin plebiscite \xc3\xaen Warmia \xc8\x99i Mazuria, iar grani\xc8\x9ba sudic\xc4\x83 dup\xc4\x83 un scurt r\xc4\x83zboi cu Cehoslovacia pentru controlul asupra Cieszyn Silezia, Spisz \xc8\x99i Orawa. \xc3\x8en bazinul baltic, Finlanda, Estonia, Lituania \xc8\x99i Letonia au devenit independente. Polonia a fost printre primele \xc8\x9b\xc4\x83ri care le-a recunoscut independen\xc8\x9ba, de\xc8\x99i rela\xc8\x9biile polono-lituaniene s-au r\xc4\x83cit dup\xc4\x83 r\xc4\x83zboiul polono-litianian._NEWLINE_\xc3\x8en bazinul pontic \xc8\x99i caspic, acest\xc4\x83 perioad\xc4\x83 a fost caracterizat de emanciparea Ucrainei, Crimeii, Georgiei, Azerbadjanului, regiunilor Donului, Kubanului \xc8\x99i Caucazului de nord. Au ap\xc4\x83rut semne de rena\xc8\x99tere na\xc8\x9bional\xc4\x83 \xc8\x99i \xc3\xaen Statul Idel-Ural \xc8\x99i Turkestan._NEWLINE_Rolul polonez \xc3\xaen procesul prometeist a fost marcat de semnarea alian\xc8\x9bei militaro-politice cu Ucraina ("\xc3\x8en\xc8\x9belegera de la Var\xc8\x99ovia", aprilie 1920), expedi\xc8\x9bia lui Pi\xc5\x82sudski spre Kiev (\xc3\xaenceput\xc4\x83 pe 25 aprilie 1920), numirea lui Bohdan Kutylowski (februarie 1919) ca ambasador al Poloniei \xc3\xaen Republica Popular\xc4\x83 Ucrainean\xc4\x83, acreditarea ambasadorilor polonezi \xc3\xaen Caucaz \xc8\x99i de propunerea "Mo\xc8\x9biunii Republicii Crimeea" la Liga Na\xc8\x9biunilor (17 mai 1920), prin care se propunea protectoratul polonez asupra sus-numitei republici.\n_START_SECTION_\nA treia perioad\xc4\x83 (1923-1926)\n_START_PARAGRAPH_\n\xc3\x8en a treia perioad\xc4\x83 (1923\xe2\x80\x931926), dup\xc4\x83 ce Pi\xc5\x82sudski a fost \xc3\xaendep\xc4\x83rtat de la putere, guvernele poloneze care au urmat au eliminat chestiunea prometerist\xc4\x83 de pe agenda lor. \xc3\x8en URSS era realizat programul na\xc8\x9bionalit\xc4\x83\xc8\x9bior conceput de Stalin, prin crearea republicilor sovietice autonome, \xc3\xaen paralel cu eliminarea oric\xc4\x83ror \xc3\xaencerc\xc4\x83ri de ob\xc8\x9binere a independen\xc8\x9bei._NEWLINE_Contactele poloneze cu emigra\xc8\x9bia prometeist\xc4\x83 au fost men\xc8\x9binute f\xc4\x83r\xc4\x83 \xc8\x99tirea \xc8\x99i consim\xc8\x9b\xc4\x83m\xc3\xa2ntul guvernului polonez.\n_START_SECTION_\nA patra perioad\xc4\x83 (1926-1932)\n_START_PARAGRAPH_\nA patra perioad\xc4\x83 (1926\xe2\x80\x931932), de la revenirea lui Pi\xc5\x82sudski la putere dup\xc4\x83 "Lovitura de stat din mai" (1926) p\xc3\xa2n\xc4\x83 la semnarea "Pactului de neagresiune cu Uniunea Sovietic\xc4\x83", a fost perioada cea mai hot\xc4\x83r\xc3\xa2t\xc4\x83, organizat\xc4\x83 \xc8\x99i activ\xc4\x83 de colaborare a Poloniei cu organiza\xc8\x9biile str\xc4\x83ine prometeiste._NEWLINE_\xc3\x8en 1927, chestiune prometeian\xc4\x83 a devenit preocupare oficial\xc4\x83 a guvernului, fiind \xc3\xaenfiin\xc8\x9bate departamente specializate \xc3\xaen ministerul de externe \xc8\x99i \xc3\xaen Marele Stat Major. \xc3\x8en perioadele care trecuser\xc4\x83, prometeismul fusese problema diferitelor e\xc8\x99aloane superioare, dar nu se bucura de o structur\xc4\x83 birocratic\xc4\x83 de sine-st\xc4\x83t\xc4\x83toare. \xc3\x8en 1927, a fost stabilit\xc4\x83 o coordonare str\xc3\xa2ns\xc4\x83 \xc3\xaentre ministerul de externe polonez \xc8\x99i Marele Stat Major pe de-o parte \xc8\x99i ministerele de r\xc4\x83zboi \xc8\x99i de interne pe de alt\xc4\x83 parte._NEWLINE_Cele mai importante evenimente ale acestei perioade au fost:\n_START_SECTION_\nProblemele c\xc4\x83z\xc4\x83ce\xc8\x99ti\n_START_PARAGRAPH_\nA fost dus\xc4\x83 o campanie pentru stimularea printre grupurile emigran\xc8\x9biei c\xc4\x83z\xc4\x83ce\xc8\x99ti a mi\xc8\x99c\xc4\x83rilor separatiste._NEWLINE_\xc3\x8en perioada prometeist\xc4\x83 a ap\xc4\x83rut \xc8\x99i o mi\xc8\x99care independent\xc4\x83, care a intrat \xc3\xaen contradic\xc8\x9bie cu prima. A fost vorba de Organiza\xc8\x9bia Na\xc8\x9bionali\xc8\x99tilor Ucraineni, sprijinit\xc4\x83 de Germania, Cehoslovacia \xc8\x99i chiar \xc8\x99i de Lituania. Au existat mai multe ac\xc8\x9biuni de sabotaj sau de jefuire a propriet\xc4\x83\xc8\x9bilor comunit\xc4\x83\xc8\x9bilor poloneze din sud-estul Poloniei de catre organiza\xc8\x9bia ucrainenilor. Ca r\xc4\x83spuns, autorit\xc4\x83\xc8\x9bile poloneze au \xc3\xaentreprins ac\xc8\x9biuni de "pacificare" \xc3\xaen zonele locuite \xc3\xaen mod compact de ucrainenii polonezi._NEWLINE_Aceste ac\xc8\x9biuni \xc3\xaen for\xc8\x9b\xc4\x83 nu au fost niciodat\xc4\x83 discutate \xc3\xaen prealabil cu oficialii polonezi prometei\xc8\x99ti. Oficialii din ministerul de externe sau Marele Stat Major nu au fost deloc mul\xc8\x9bumi\xc8\x9bi de asemenea opera\xc8\x9biuni, care f\xc4\x83ceau ac\xc8\x9biunile prometeiste mult mai dificile._NEWLINE_O lovitur\xc4\x83 grea dat\xc4\x83 prometei\xc8\x99tilor polonezi \xc8\x99i ucraineni a fost asasinarea de c\xc4\x83tre na\xc8\x9bionali\xc8\x99tii ucraineni a lui Tadeusz Ho\xc5\x82\xc3\xb3wko, \xc3\xaen Truskawiec pe 31 august 1931._NEWLINE_Polonezii aveau dificult\xc4\x83\xc8\x9bi cu gestionarea problemelor minorit\xc4\x83\xc8\x9bilor na\xc8\x9bionale, neav\xc3\xa2nd o politic\xc4\x83 "intern\xc4\x83 planificat\xc4\x83, consistent\xc4\x83 \xc8\x99i constructiv\xc4\x83" \xc3\xaen aceast\xc4\x83 privin\xc8\x9b\xc4\x83. Greut\xc4\x83\xc8\x9bile erau generate \xc3\xaen parte \xc8\x99i de amestecul german, dar \xc3\xaen principal se datora incapacit\xc4\x83\xc8\x9bii polonezilor s\xc4\x83 gestioneze problema celor aproximativ 20% de cet\xc4\x83\xc8\x9beni de origine etnic\xc4\x83 ucrainean\xc4\x83, care, \xc3\xaen partea de sud-est a \xc8\x9b\xc4\x83rii reprezentau majoritatea absolut\xc4\x83 a popula\xc8\x9biei. Aceast\xc4\x83 lips\xc4\x83 de pricepere \xc3\xaen problemele minorit\xc4\x83tilor a influen\xc8\x9bat \xc3\xaen r\xc4\x83u eforturile prometeiste._NEWLINE_Mai mult, Uniunea Sovietic\xc4\x83 a f\xc4\x83cut tot ce-i st\xc4\x83tea \xc3\xaen putin\xc8\x9b\xc4\x83 s\xc4\x83 exploateze dezordinile interne poloneze. \xc3\x8en 1921-1931, la o scar\xc4\x83 mai mare dec\xc3\xa2t \xc3\xaen cazul germanilor, propaganda oficial\xc4\x83 sovietic\xc4\x83 din zona r\xc4\x83s\xc4\x83ritean\xc4\x83 de grani\xc8\x9b\xc4\x83 a Poloniei (Kresy Wschodnie), combinat\xc4\x83 cu atitudinea proucraineano-sovietic\xc4\x83, a dus la apari\xc8\x9bia unui puternic sentiment antipolonez \xc8\x99i prosovietic \xc3\xaen r\xc3\xa2ndurile ucrainenilor polonezi. Aceste sentimente aveau s\xc4\x83 persite p\xc3\xa2n\xc4\x83 la epoca deport\xc4\x83rilor, arest\xc4\x83rilor \xc3\xaen mas\xc4\x83 \xc8\x99i a foametei care au afectat Ucraina Sovietic\xc4\x83 \xc3\xaen 1933-1938._NEWLINE_Perioada 1926-1932 a fost marcat\xc4\x83 de participarea unui mare num\xc4\x83r de polonezi la ac\xc8\x9biunile prometeiste. \xc3\x8en plus, datorit\xc4\x83 eforturilor deosebite ale lui Tadeusz Ho\xc5\x82\xc3\xb3wko, au participat la ac\xc8\x9biunile prometeiste, direct sau indirect, \xc8\x99i un mare num\xc4\x83r de oficiali ai guvernului polonez._NEWLINE_\xc3\x8en aceast\xc4\x83 perioad\xc4\x83, (1926-1932), circumstan\xc8\x9bele politice favorabile externe \xc8\x99i interne, finan\xc8\x9barea adecvat\xc4\x83 \xc8\x99i mai presus de toate, \xc3\xaencrederea mutual\xc4\x83 \xc3\xaentre participan\xc8\x9bi, au dus la un nivel deosebit de ridicat al activit\xc4\x83\xc8\x9bilor prometeiste, \xc3\xaen diferitele domenii de activitate: propaganda, politica \xc8\x99i activitatea \xc3\xaen r\xc3\xa2ndurile emigra\xc8\x9biei prometeiste din Polonia, c\xc3\xa2t \xc8\x99i \xc3\xaen propaganda extern\xc4\x83._NEWLINE_Au fost \xc8\x9binute conferin\xc8\x9be regulate pe diferite teme prometeiste, cu implicarea lui Tadeusz Ho\xc5\x82\xc3\xb3wko \xc8\x99i a altor frunta\xc8\x99i ai mi\xc8\x99c\xc4\x83rii._NEWLINE_Proiectul prometeist a fost \xc3\xaencredin\xc8\x9bat serviciilor de contranforma\xc8\x9bii ale armatei doar pe la sf\xc3\xa2r\xc8\x99itul anului 1927 \xc8\x99i, cel mai probabil, la \xc3\xaenceputul anului 1928. Mai \xc3\xaenainte de aceast\xc4\x83 dat\xc4\x83, Prometeismul nu a fost domeniul de activitate a unit\xc4\x83\xc8\x9bii de diversiune extern\xc4\x83 a Statului Major. \xc3\x8en timp, \xc3\xaen ciuda estim\xc4\x83rilor optimiste de \xc3\xaenceput cu privire la evolu\xc8\x9biile favorabile Poloniei a politicii externe sovietice, serviciile de contraspionaj au \xc3\xaenceput s\xc4\x83-\xc8\x99i dea seama de valoarea conceptului prometeist.\n_START_SECTION_\nAl doilea r\xc4\x83zboi mondial, r\xc4\x83zboiul rece, pr\xc4\x83bu\xc8\x99irea Uniunii Sovietice\n_START_PARAGRAPH_\nActivitatea prometeian\xc4\x83 a continuat \xc3\xaen timpul celui de-al doilea r\xc4\x83zboi mondial prin ac\xc8\x9biunile Germaniei (\xc3\xaen special \xc3\xaen leg\xc4\x83tur\xc4\x83 cu Ucraina), Finlandei, (implicat\xc4\x83 \xc3\xaen conflictul cu Uniunea Sovietic\xc4\x83), Fran\xc8\x9bei \xc8\x99i a Turciei._NEWLINE_Dup\xc4\x83 \xc3\xaencheierea celui de-al doilea r\xc4\x83zboi mondial, Republica Popular\xc4\x83 Polonia, acum un satelit al URSS-ului, nu a mai fost implicat\xc4\x83 \xc3\xaen niciun fel \xc3\xaen mi\xc8\x99carea prometeist\xc4\x83. Ceva asem\xc4\x83n\xc4\x83tor mi\xc8\x99c\xc4\x83rii prometeiste a fost \xc3\xaencercat de puterile occidentale dup\xc4\x83 r\xc4\x83zboi, \xc3\xaen special de Statele Unite ale Americii, care, \xc3\xaen timpul r\xc4\x83zboiului rece, a dezvoltat o propagand\xc4\x83 puternic\xc4\x83 \xc3\xaempotriva a ceea ce era perceput \xc3\xaen occident ca imperialism sovietic. Prometei\xc8\x99tii \xc8\x99i-au v\xc4\x83zut \xc3\xaencununate speran\xc8\x9bele odat\xc4\x83 cu dezintegrarea Uniunii Sovietice datorat\xc4\x83 problemelor insurmontabile economice, culturale \xc8\x99i na\xc8\x9bionale \xc3\xaen contextul unei mi\xc8\x99c\xc4\x83ri interna\xc8\x9bionale antiimperialiste. \xc3\x8en paralel cu dezintegrarea URSS-ului, s-au dezvoltat Uniunea European\xc4\x83 \xc8\x99i o uniune asiatic\xc4\x83 incipient\xc4\x83.'